[pic] | EUROOPAN KOMISSIO |

Bryssel 30.7.2010

KOM(2010)411 lopullinen

KOMISSION KERTOMUS EUROOPAN PARLAMENTILLE JA NEUVOSTOLLE

elinikäisen oppimisen, kulttuurin, nuorisotoiminnan ja kansalaisuuden alan eurooppalaisten ohjelmien oikeusperustojen muuttamisesta tehtyjen Euroopan parlamentin ja neuvoston päätösten vaikutuksesta

KOMISSION KERTOMUS EUROOPAN PARLAMENTILLE JA NEUVOSTOLLE

elinikäisen oppimisen, kulttuurin, nuorisotoiminnan ja kansalaisuuden alan eurooppalaisten ohjelmien oikeusperustojen muuttamisesta tehtyjen Euroopan parlamentin ja neuvoston päätösten vaikutuksesta

JOHDANTO

Euroopan parlamentti ja neuvosto tekivät 16. joulukuuta 2008 neljä päätöstä[1], joilla muutettiin elinikäisen oppimisen, kulttuurin, nuorisotoiminnan ja kansalaisuuden alan ohjelmien oikeusperustoja.

Näillä päätöksillä tietyt komission tekemät valintapäätökset, jotka koskevat avustusten myöntämistä kyseessä olevista ohjelmista, poistettiin 28. kesäkuuta 1999 tehdyssä neuvoston päätöksessä 1999/468/EY kuvatun neuvoa-antavan menettelyn piiristä. Tarkoituksena oli yksinkertaistaa menettelyjä ja lyhentää tuensaajiin suoraan vaikuttavien päätösten tekemiseen tarvittavaa aikaa, jotta edistetään ohjelmien nopeampaa ja tehokkaampaa täytäntöönpanoa.

Alkuperäisten oikeusperustojen mukaan komissio ei voinut tehdä muodollisia myöntämispäätöksiä ennen kuin se oli kuullut Euroopan parlamenttia ja ohjelmakomiteoita tiukkojen määräaikojen kuluessa. Toisinaan tarkastelukaudet pitenivät lomakausien takia, mikä aiheutti täytäntöönpanoon lisäviivästyksiä.

Muutospäätösten voimaantulon myötä neuvoa-antava menettely on korvattu ilmoitusmenettelyllä. Komission on nyt ilmoitettava tekemistään valintapäätöksistä Euroopan parlamentille ja ohjelmakomiteoille kahden työpäivän kuluessa. Näihin tietoihin on sisällyttävä vastaanotettujen hakemusten kuvaukset ja analyysi, arviointi- ja valintamenettelyn kuvaus sekä luettelot rahoitettavaksi ehdotettavista hankkeista sekä hankkeista, joiden osalta rahoitus on evätty.

Muutospäätöksissä edellytetään, että komissio antaa Euroopan parlamentille ja neuvostolle tiedot päätösten vaikutuksista 18 kuukauden kuluessa niiden voimaantulosta.

Näiden päätösten lisäksi Euroopan parlamentti ja neuvosto tekivät 16. joulukuuta 2008 päätöksen N:o 1298/2008/EY Erasmus Mundus -toimintaohjelman 2009–2013 käynnistämisestä. Siinä komissiolle asetetaan sama velvoite tiedottaa tekemistään valintapäätöksistä Euroopan parlamentille ja ohjelmakomiteoille kahden työpäivän kuluessa.

Vaikka Erasmus Mundus -toimintaohjelman käynnistämisestä tehtyyn päätökseen ei sisälly ilmoitusvelvoitetta, komissio on päättänyt, että läpinäkyvyyden nimissä se käsittelee tässä kertomuksessa uuden ilmoitusmenettelyn vaikutuksia myös tämän toimintaohjelman täytäntöönpanoon. Tällä tavoin yhdessä kertomuksessa käsitellään kaikkien viiden päätöksen vaikutuksia.

Menetelmät

Tässä kertomuksessa esitellään kunkin ohjelman osalta vuonna 2009 toteutettu ilmoitusmenettely ja verrataan sitä aikaisemmin sovellettuun neuvoa-antavaan menettelyyn. Kertomuksessa pohditaan uuden ilmoitusmenettelyn vaikutusta avustusten hallinnointiin, erityisesti siltä kannalta, miten se on vaikuttanut valintamenettelyyn tarvittavaan aikaan hakemusten esittämisen määräajan ja tuensaajille ilmoittamisen välillä. Kertomuksessa otetaan huomioon myös hallinnollisen rasituksen vaikutus sekä reaktiot annettuihin tietoihin tai itse tiedotusmenettelyyn ja niitä koskevat valitukset.

UUDEN ILMOITUSMENETTELYN MUKAISESTI TEHDYT VALINTAPÄÄTÖKSET

Ilmoitusmenettelyä sovellettiin vuoden 2009 aikana 30 valintapäätöksessä, joista 27:ää voidaan vertailla neuvoa-antavan menettelyn mukaisesti tehtyihin päätöksiin, kuten käy ilmi liitteenä olevista taulukoista[2].

Elinikäisen oppimisen ohjelman yhteydessä tehtiin vuonna 2009 seitsemän valintapäätöstä. Näistä viisi on täysin vertailukelpoisia vuosina 2007 ja 2008 tehtyjen päätösten kanssa. Vertailua ei voida tehdä avustuksista, jotka on myönnetty poikittaisohjelman avaintoimen 1 (Eurooppalainen koulutusyhteistyö) yhteydessä, sillä ensimmäinen valinta järjestettiin vuonna 2009 jo uuden menettelyn mukaisesti. Avustuksia, jotka myönnettiin eurooppalaisen tutkintojen viitekehyksen kehittämiseen ja täytäntöönpanoon, voidaan puolestaan verrata ainoastaan vuonna 2008 myönnettyihin avustuksiin (vuonna 2007 ei tehty valintoja).

Kulttuuri-ohjelmassa uutta ilmoitusmenettelyä sovellettiin vuonna 2009 neljän sellaisen toimen valintoihin, joita voidaan verrata vuosina 2008 ja 2006[3] aikaisemman Kulttuuri-ohjelman yhteydessä tehtyihin valintoihin. Vuonna 2007 ei tehty valintapäätöksiä neuvoa-antavan menettelyn välityksellä.

Youth in Action -toimintaohjelman piirissä toteutettiin vuonna 2009 yhteensä seitsemän valintamenettelyä. Toimen 4.6 ”Kumppanuudet” osalta myönnetyistä avustuksista ei ole käytettävissä vertailukelpoisia tietoja, koska ensimmäinen valinta järjestettiin vasta vuonna 2009. Luovuuden ja innovaatioiden edistämishankkeita nuorisosektorilla koskevalle toimelle 4.4 myönnettyjä avustuksia voidaan verrata ainoastaan vuonna 2007 myönnettyihin avustuksiin (vuonna 2008 ei järjestetty valintamenettelyä), kun taas toimelle 4.1 – Euroopan tasolla toimivien nuorisojärjestöjen tukeminen – ja ensimmäisellä keskitetyllä valintakierroksella myönnettyjä avustuksia voidaan verrata ainoastaan vuoteen 2008, koska neuvoa-antavaa menettelyä ei sovellettu vuonna 2007 myönnettyihin avustuksiin.

Uutta ilmoitusmenettelyä sovellettiin vuonna 2009 myös kymmeneen Kansalaisten Eurooppa -ohjelman toimeen (toimen 1.1 (Ystävyyskuntatoiminta, Vaihe 2) ja toimen 2.7 (Avustukset kansalaisjärjestöjen käynnistämille hankkeille) osalta ei vuonna 2007 sovellettu komitologiamenettelyä, joten vertailu ei ole mahdollista) sekä Erasmus Mundus -ohjelmaan kuuluviin jatkokoulutusapurahoihin ja -ohjelmiin myönnettyihin avustuksiin. Jälkimmäisen kohdalla ainoa mahdollinen vertailukohde on vuosi 2007, koska vuonna 2008 ei järjestetty valintaa uuteen ohjelmaan siirtymisen vuoksi.

UUDEN ILMOITUSMENETTELYN VAIKUTUS OHJELMIEN TÄYTÄNTÖÖNPANOON

Valintaprosessiin kulunut aika, joka ulottuu hakemusten esittämisen määräajasta avustuksen myöntämistä koskevan päätöksen hyväksymiseen ja tuensaajille ilmoittamiseen saakka, on lyhentynyt huomattavasti kaikkien ohjelmien kohdalla.

Huomionarvoista on lisäksi se, että Euroopan parlamentin kanssa oli sovittu ennen ilmoitusmenettelyn voimaantuloa, että neuvoa-antavan menettelyn piiriin kuuluviin valintapäätöksiin sovelletaan vuoden 2008 toisella puoliskolla aiempaa lyhyempää tarkasteluoikeuden jaksoa kaikkien ohjelmien paitsi Erasmus Mundus -ohjelman osalta. Missään tapauksessa tarkasteluoikeuden pituuden lyhentämisen mukanaan tuoma hyöty ei kuitenkaan ollut suurempi kuin hyöty, joka saatiin ilmoitusmenettelyn käyttöönotosta.

Elinikäisen oppimisen ohjelmassa avustusten myöntämistä koskevat päätökset niissä toimissa, joita voidaan vertailla, ilmoitettiin tuensaajille vuonna 2009 keskimäärin 123 päivää hakuajan päättymisen jälkeen. Prosessi nopeutui keskimäärin 37 päivällä verrattuna vuoteen 2008 ja 32 päivällä verrattuna vuoteen 2007. Yhdessä tapauksessa (Leonardo da Vinci – innovaatioiden siirto) kyseinen ajanjakso oli vuonna 2009 hiukan pidempi kuin vuonna 2008, mikä johtui siitä, että tuolloin oli tutkittava perusteellisesti eräs tapaus, joka liittyi EU:n taloudellisten etujen suojaamiseen.

Kulttuuri-ohjelman kohdalla hakijoille annettiin ilmoitus vuonna 2009 keskimäärin 152 päivää hakuajan päättymisen jälkeen, mikä merkitsi käsittelyprosessin lyhenemistä keskimäärin 54,5 päivällä verrattuna vuoteen 2008 ja 117 päivällä verrattuna vuoteen 2007.

Youth in Action -ohjelmassa prosessi lyheni keskimäärin yli 40 päivällä vuodesta 2008 ja yli 75 päivällä vuodesta 2007. Avustusten myöntämistä koskevat päätökset tehtiin ja niistä ilmoitettiin tuensaajille viimeistään 3,5 kuukautta hakuajan päättymisen jälkeen, kun neuvoa-antavan menettelyn noudattamisen aikaan keskimääräinen valintaan kulunut aika oli ollut 5,5 kuukautta.

Kansalaisten Eurooppa -ohjelmassa käytetty aika lyheni keskimäärin 22 päivällä vuodesta 2008 ja 12 päivällä vuodesta 2007. Poikkeuksena on kaksi toimea: toimien 1.4 ja 1.5 kohdalla ei voitettu aikaa vuosien 2008 ja 2009 välisenä aikana. Nämä hankkeet (kansalaishankkeet ja tukitoimenpiteet) ovat monimutkaisempia ja laajempia kuin perinteisemmät, ystävyyskuntatoiminnan tapaiset hankkeet. Tällä ei kuitenkaan ollut vaikutusta tuensaajiin, sillä heille ilmoitettiin valinnan tuloksista niin hyvissä ajoin, että hankkeet pystyttiin käynnistämään suunnitelmien mukaisesti.

Erasmus Mundus -apurahojen käsittelyaika lyheni 27 päivällä verrattuna vuoden 2007 apurahoihin ja 10 päivällä vuodesta 2008. Yhteistyöohjelmien kohdalla aika lyheni 74 päivällä huolimatta siitä, että vuosi 2009 oli samalla ensimmäinen vuosi, jolloin ylemmän korkea-asteen (Master-tason) kurssien lisäksi ohjelmasta rahoitettiin myös tohtoritason opintoja. Tiedot Euroopan parlamentille ja ohjelmakomiteoille toimitettiin kaikissa tapauksissa kahden työpäivän määräajan kuluessa. Komitologiamenettelyyn verrattuna toimitettavien tietojen määrä ei ole muuttunut, mutta neuvoa-antavaan menettelyyn liittyneiden muodollisuuksien (kuten kirjallisten menettelyjen käynnistämistä ja rekisteriin siirtämistä koskeneiden muotovaatimusten) poistuminen on joka tapauksessa vähentänyt hallinnollista rasitusta huomattavasti.

PÄÄTELMÄT

Komitologiapäätöksen mukaisen muodollisen neuvoa-antavan menettelyn korvaaminen ilmoitusmenettelyllä on toteutettu menestyksellä kaikkien viiden ohjelman kohdalla. Komissio on toimittanut kaikki päätöksissä edellytetyt tiedot Euroopan parlamentille ja ohjelmakomiteoille järjestelmällisesti kahden työpäivän määräajan kuluessa.

Komissio ei ole saanut Euroopan parlamentilta eikä ohjelmakomiteoilta huomautuksia eikä valituksia, jotka olisivat koskeneet toimitettuja tietoja tai itse menettelyä. Sen sijaan useat tuensaajat ovat ilmaisseet olevansa tyytyväisiä siihen, että valintapäätösten tekemiseen tarvittava aika on uudistuksen myötä lyhentynyt.

Ohjelmien hallinnoinnin ja tuensaajille myönnettyjen avustusten kannalta päätökset ovat merkinneet sitä, että prosessiin kuluneen ajan huomattava lyheneminen on lisännyt ohjelmien tehokkuutta, koska sen myötä hakijat ovat voineet saada tiedon valintapäätöksistä aikaisemmassa vaiheessa. Tällä on puolestaan ollut myönteisiä vaikutuksia hankkeita toteuttavien kumppanuuksien kestävyyteen ja sen myötä itse hankkeiden laatuun. Uusi menettely on tehostanut hankkeiden hallinnointia kaikissa ohjelmissa.

Tämän vuoksi voidaan päätellä, että uusi ilmoitusmenettely noudattaa ohjelmien täytäntöönpanossa sovellettavia yksinkertaisuus- ja läheisyysperiaatteita ja on siten Euroopan kansalaisten edun mukainen.

Tältä pohjalta komissio sitoutuu jatkamaan ohjelmiensa hallinnoinnin tehostamista lyhentämällä valintapäätösten tekemiseen johtavaa prosessia ja erityisesti hakemusten arviointiin käytettävää aikaa mahdollisimman suuressa määrin.

LIITE

Elinikäisen oppimisen ohjelma |

Youth in Action -nuorisotoimintaohjelma |

Valintapäätökset | Valintamenettelyn kesto päivinä –2007 | Valintamenettelyn kesto päivinä – 2008 | Valintamenettelyn kesto päivinä –2009 | Erotus 2009 – 2008 | Erotus 2009 – 2007 |

Valintapäätökset | Valintamenettelyn kesto päivinä –2007 | Valintamenettelyn kesto päivinä – 2008 | Valintamenettelyn kesto päivinä –2009 | Erotus 2009 – 2008 | Erotus 2009 – 2007 |

Toimi 1.1 – Lukuvuoteen 2009–2010 liittyvät apurahat |85 |68 |58 |10 |27 | | | | | | | | | Toimi 1.2 – Yhteistyöohjelmat |151 |/ |77 |/ |74 | |

[1] Euroopan parlamentin ja neuvoston päätös N:o 1357/2008/EY, tehty 16 päivänä joulukuuta 2008, elinikäisen oppimisen toimintaohjelman perustamisesta tehdyn päätöksen N:o 1720/2006/EY muuttamisesta;

Euroopan parlamentin ja neuvoston päätös N:o 1352/2008/EY, tehty 16 päivänä joulukuuta 2008, Kulttuuri-ohjelman perustamisesta (2007–2013) tehdyn päätöksen N:o 1855/2006/EY muuttamisesta;

Euroopan parlamentin ja neuvoston päätös N:o 1349/2008/EY, tehty 16 päivänä joulukuuta 2008, nuorisotoimintaohjelman (Youth in Action) perustamisesta ajanjaksoksi 2007–2013 tehdyn päätöksen N:o 1719/2006/EY muuttamisesta;

Euroopan parlamentin ja neuvoston päätös N:o 1358/2008/EY, tehty 16 päivänä joulukuuta 2008, aktiivisen Euroopan kansalaisuuden edistämiseksi vuosina 2007–2013 toteutettavasta Kansalaisten Eurooppa -ohjelmasta tehdyn Euroopan parlamentin ja neuvoston päätöksen N:o 1904/2006/EY muuttamisesta.

[2] Liitteessä olevat taulukot koskevat elinikäisen oppimisen ohjelmaa, Youth in Action -nuorisotoimintaohjelmaa, Kansalaisten Eurooppa -ohjelmaa ja Erasmus Mundus -ohjelmaa.

[3] Aikaisemman ohjelman yhteydessä: Euroopan parlamentin ja neuvoston päätös N:o 508/2000/EY, tehty 14 päivänä helmikuuta 2000, Kulttuuri 2000 -ohjelman perustamisesta.